b'\n_START_ARTICLE_\nL\xc3\xb8sfunn\n_START_PARAGRAPH_\nL\xc3\xb8sfunn er den arkeologiske betegnelsen p\xc3\xa5 funn av arkeologiske gjenstander hvor det ikke finnes noen n\xc3\xa6rmere informasjon om funnforhold og kontekst. L\xc3\xb8sfunnene er vanligvis enkeltgjenstander som er tilfeldig funnet av ufagl\xc3\xa6rte personer. For steinalderen er det gjerne kun de st\xc3\xb8rste og mest i\xc3\xb8ynefallende gjenstandene som blir funnet mens den \xc3\xb8kende bruken av metalldetektor har bidratt til at et bredt spekter av metallsaker fra jernbrukende tid._NEWLINE_Innen arkeologisk forskning er l\xc3\xb8sfunn som regel betraktet som mindre interessante, da de per definisjon mangler en sikker kontekst. Kunnskapen som kan uthentes fra ett enkelt funn begrenser seg s\xc3\xa5ledes til datering, stil- og materialanalyser, men sier lite om mer overgripende problemstillinger. Enkelte studier  har vist at l\xc3\xb8sfunn kan v\xc3\xa6re av en viss vitenskapelig verdi da de representerer et massemateriale og fordi de kan omfatte funnkategorier som sjeldent finnes ved arkeologiske utgravinger. Det er ogs\xc3\xa5 hevdet at l\xc3\xb8sfunn ofte representerer gjenstander som har blitt mistet, men dette er sjeldent riktig. Snarere dreier det seg saker som har blitt intensjonelt deponert i graver eller depoter som senere har blitt forstyrret av jordbruksaktivitet. S\xc3\xa5ledes kan l\xc3\xb8sfunn, og spesielt distribusjonsanalyser av n\xc3\xb8yaktig kartfestede l\xc3\xb8sfunn, v\xc3\xa6re viktige indikatorer p\xc3\xa5 arkeologiske lokaliteter under matjorda.\n_START_SECTION_\nHistorie\n_START_PARAGRAPH_\nP\xc3\xa5 1800-tallet viste de arkeologiske museene stor interesse for \xc3\xa5 \xc3\xb8ke sine samlinger ved \xc3\xa5 f\xc3\xa5 inn l\xc3\xb8sfunn, ofte formidlet av profesjonelle oppkj\xc3\xb8pere og det ble bygd opp en rekke samlinger b\xc3\xa5de p\xc3\xa5 privat og offentlig basis. Blant annet er det kjent at den norske juristen og arkeologen Anders Lorange hadde opparbeidet en betydelig privat samling mot slutten av 1800-tallet. Det er for\xc3\xb8vrig ofte knyttet en stor del usikkerhet til informasjonen og funnopplysningene som har fulgt med l\xc3\xb8sfunn, blant annet er det antatt at en rekke eldre funn som er oppgitt \xc3\xa5 ha blitt funnet i Norge i virkeligheten stammer fra Danmark og Sverige. I alminnelighet blir det derfor betraktet at funnopplysningene er sikrere jo mer n\xc3\xb8yaktig de er.'